CELEX: 32014R0966
Language: hu
Date: 2014-09-12 00:00:00
Title: A Bizottság 966/2014/EU rendelete ( 2014. szeptember 12. ) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról szóló 231/2012/EU rendelet mellékletének a kalcium-propionát specifikációi tekintetében történő módosításáról  EGT-vonatkozású szöveg

13.9.2014   
            
            
               HU
            
            
               Az Európai Unió Hivatalos Lapja
            
            
               L 272/1
            
         A BIZOTTSÁG 966/2014/EU RENDELETE
   (2014. szeptember 12.)
   az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról szóló 231/2012/EU rendelet mellékletének a kalcium-propionát specifikációi tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 14. cikkére,
   tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,
   mivel:
   
               (1)
            
            
               A Bizottság 231/2012/EU rendelete (3) meghatározza az 1333/2008/EK rendelet II. és III. mellékletében felsorolt élelmiszer-adalékanyagok specifikációit.
            
         
               (2)
            
            
               Ezeket a specifikációkat az 1331/2008/EK rendelet 3. cikkének (1) bekezdésében hivatkozott egységes eljárásnak megfelelően, a Bizottság kezdeményezésére vagy egyedi kérelem alapján lehet módosítani.
            
         
               (3)
            
            
               2013. szeptember 10-én a kalcium-propionát (E 282) élelmiszer-adalékanyagra vonatkozó specifikációk módosítására irányuló kérelem érkezett be a Bizottsághoz. A kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (4)
            
            
               A kalcium-propionátra (E 282) érvényes jelenlegi specifikációk 10 mg/kg maximális fluoridtartalmat írnak elő, ami nehézségeket okoz a nyersanyag-beszerzésben és az adalékanyag gyártásában. A kalcium-propionát (E 282) alapanyaga a kalcium-oxid (E 529), mely utóbbi esetében az előírt maximális fluoridtartalom 50 mg/kg. A maximális fluoridtartalomra vonatkozó jelenlegi előírásnak megfelelő kalcium-propionát előállításához a gyártónak 33 mg/kg maximális fluoridtartalmú kalcium-oxidot kell használnia, ami alacsonyabb érték a jelenleg engedélyezett maximális szintnél. Ennek következtében az európai piacon hiánycikknek számít a kalcium-propionát gyártására alkalmas kalcium-oxid. A kalcium-propionát gyártására alkalmas kalcium-oxid kielégítő utánpótlásához a kalcium-propionát maximális fluoridtartalmát 10-ről 20 mg/kg-ra kell emelni.
            
         
               (5)
            
            
               Az új, 20 mg/kg-os maximális fluoridtartalom messze alatta marad az egyéb élelmiszer-adalékanyagok esetében előírt maximális fluoridszinteknek. Az új maximális fluoridtartalom-előírás csak korlátozott mértékben növeli a fluoridkitettséget és nem eredményezi az általános fluoridfelvétel növekedését. Ezért a kalcium-propionát (E 282) élelmiszer-adalékanyagra vonatkozó specifikációk módosítását helyénvaló engedélyezni.
            
         
               (6)
            
            
               Az 1331/2008/EK rendelet 3. cikke (2) bekezdése értelmében a Bizottságnak az élelmiszer-adalékanyagok uniós jegyzékének módosításához ki kell kérnie az Európai Élelmiszerbiztonsági Hatóság véleményét, kivéve, ha a szóban forgó módosítások valószínűsíthetően nem gyakorolnak hatást az emberi egészségre. Mivel jelen esetben a módosítás nincs hatással az emberi egészségre, nem szükséges kikérni az Európai Élelmiszerbiztonsági Hatóság véleményét.
            
         
               (7)
            
            
               A 231/2012/EU rendeletet ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 231/2012/EU rendelet melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. szeptember 12-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 354., 2008.12.31., 16. o.
   
   
      (2)  HL L 354., 2008.12.31., 1. o.
   
   
      (3)  A Bizottság 2012. március 9-i 231/2012/EU rendelete az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról (HL L 83., 2012.3.22., 1. o.).
   
      MELLÉKLET
      A 231/2012/EU rendelet mellékletében az E 282 kalcium-propionát bejegyzésében a fluorid tisztaságára vonatkozó specifikáció helyébe a következő lép:
      
         
                     „Fluorid
                  
                  
                     Legfeljebb 20 mg/kg”